**Απόφαση αρ. 1, της 21ης Ιανουαρίου 2018**

*Η Γενική Συνέλευση του Οργανισμού, στα πλαίσια των οριζομένων με την διάταξη του άρθρου 14 παρ. 2 του ν. 4481/17, αποφάσισε να καθορίσει τους όρους με βάση τους οποίους οι δικαιούχοι, οι οποίο έχουν αναθέσει την διαχείριση των δικαιωμάτων τους στον Οργανισμό, δύνανται να χορηγούν άδειες μη εμπορικής χρήσης ως εξής:*

1. *Ως μη εμπορική χρήση* νοείται αυτή η οποία δεν αποσκοπεί στο καθ’οιονδήποτε τρόπο κέρδος από οποιοδήποτε εκ των συμβαλλόμενων μερών της άδειας (δικαιούχο και χρήστη). Συνεπώς, δεν περιλαμβάνονται σε αυτές, οι περιπτώσεις στις οποίες, υπάρχει άμεσο ή έμμεσο αντάλλαγμα ή/και άμεσο ή έμμεσο οικονομικό όφελος, είτε του δικαιούχου, είτε του χρήστη. Ομοίως όταν η μορφή της χρήσης, η οργάνωση της και τα μέσα χρηματοδότησης αυτής, δεν είναι τέτοια που να επιβεβαιώνουν τον μη εμπορικό χαρακτήρα.
2. Η χορηγούμενη άδεια δύναται να παραχωρείται σε πρωτογενές μόνο επίπεδο, αποκλείοντας τη δυνατότητα περαιτέρω μεταβίβασης αυτής, ενώ θα πρέπει σε κάθε περίπτωση να αφορά αποκλειστικά έναν συγκεκριμένο χρήστη για μία συγκεκριμένη (μη εμπορική) χρήση ή περίσταση.
3. Η χορηγούμενη άδεια δεν πρέπει να επιτρέπει την δημιουργία παράγωγων έργων. Ο λόγος είναι ότι σε μία τέτοια περίπτωση και με δεδομένο ότι τα παράγωγα έργα θα διέπονται από παρόμοιο καθεστώς αδειοδότησης, θα έχει ως συνέπεια την δημιουργία ενός νέου (παράγωγου) ρεπερτορίου, σε σχέση με αυτό τους ΟΣΔ, μη ελεγχόμενο από αυτόν ή τον ίδιο τον δικαιούχο, έστω και για μη εμπορικές χρήσεις.

Η παρούσα απόφαση, στα πλαίσια εφαρμογής των διατάξεων 14 και 28 παρ.1 εδιγ΄ του ν. 4481/2017, θα αναρτηθεί, με μέριμνα του διοικητικού συμβουλίου, στον ιστότοπο του Οργανισμού.

Αθήνα, 21 Ιανουαρίου 2018

Ο Πρόεδρος της Γενικής Συνέλευσης

Ελπιδοφόρος Γκότσης

Ο Πρόεδρος του Οργανισμού

Νίκος Σουπιωνάς (Γαλανός)